b'\n_START_ARTICLE_\nLuperkalijos\n_START_PARAGRAPH_\nLuperkalijos (lot. Lupercalia) \xe2\x80\x93 senov\xc4\x97s rom\xc4\x97n\xc5\xb3 \xc5\xa1vent\xc4\x97, kasmet vykdavusi vasario 14 d., pagerbiant vaisingumo diev\xc4\x85 Lupercus. Kadangi \xc5\xa1i data \xc4\xafprasmina piemen\xc5\xb3 \xc5\xa1vent\xc4\x99, tai jos \xc5\xa1ventimo tradicij\xc5\xb3 prigijimas Romoje neatsiejamas nuo Romulo ir Remo, piemen\xc5\xb3 karali\xc5\xb3, Romos \xc4\xafk\xc5\xabr\xc4\x97j\xc5\xb3, vard\xc5\xb3. Luperkalijos minimos graik\xc5\xb3 istoriko Plutarcho, rom\xc4\x97n\xc5\xb3 poeto Ovidijaus ra\xc5\xa1tuose.\n_START_SECTION_\nLegenda\n_START_PARAGRAPH_\n\xc5\xa0vent\xc4\x97 vykdavusi Palatino kalvos pap\xc4\x97d\xc4\x97je. Pagal legend\xc4\x85, \xc4\x8dia, Luperkalo oloje, vilk\xc4\x97 Lupa (Lupa Capitolina) priglaud\xc4\x97 ir maitino up\xc4\x97s dievo Tiberino i\xc5\xa1gelb\xc4\x97tus dvynius k\xc5\xabdikius, sumestus \xc4\xaf up\xc4\x99 \xc5\xbe\xc5\xabti. \xc5\xa0vent\xc4\x97s pavadinimas taip pat siejamas su vilk\xc4\x97s-maitintojos vardu._NEWLINE_Kasmet Luperko \xc5\xbeyniai, kil\xc4\x99 i\xc5\xa1 patricij\xc5\xb3 jaunuoli\xc5\xb3, rinkdavosi \xc5\xa1ioje oloje, kur prie specialaus altoriaus aukojo dievui Luperkui jaunus o\xc5\xbeius ir \xc5\xa1unis. \xc5\xa0ie gyv\xc5\xabnai, kaip turintys stipr\xc5\xb3 seksualin\xc4\xaf instinkt\xc4\x85, labiausiai tiko aukoti vaisingumo dievui. Po ritualin\xc4\x97s gausios puotos su vynu jaunuoliai supjaustydavo paaukot\xc5\xb3 o\xc5\xbei\xc5\xb3 kailius \xc4\xaf gabalus, jais pusiau prisidengdami apsinuogintus k\xc5\xabnus, taip sekdami diev\xc4\x85 Luperk\xc4\x85, kuris vaizduojamas pusnuogiu, prisidengusiu o\xc5\xbeio kailiu. Po to jie pasi\xc4\x97m\xc4\x99 kailio atrai\xc5\xbeas \xc5\xa1aukdami b\xc4\x97giojo po miest\xc4\x85, mu\xc5\xa1dami jomis kiekvien\xc4\x85 sutikt\xc4\x85. Moterys ypa\xc4\x8d noriai leidosi \xc5\xa1iai proced\xc5\xabrai atki\xc5\xa1damos rankas, nes manyta, kad tai joms duos vaisingumo, palengvins gimdym\xc4\x85. Tai buvo apsivalymo ritualas, nuo jo kil\xc4\x99s ir \xc5\xa1vent\xc4\x97s m\xc4\x97nesio Februarius pavadinimas, nes senov\xc4\x97s etrusk\xc5\xb3 ir rom\xc4\x97n\xc5\xb3 apsivalymo dievo vardas buvo Februus.\n_START_SECTION_\nLuperkalijos ir krik\xc5\xa1\xc4\x8dionyb\xc4\x97\n_START_PARAGRAPH_\nSenov\xc4\x97s Romoje Luperkalij\xc5\xb3 \xc5\xa1ventimas laikytas paveld\xc4\x97tu i\xc5\xa1 graik\xc5\xb3 piemen\xc5\xb3 ir j\xc5\xb3 band\xc5\xb3 dievo Pano kulto, gars\xc4\x97jusio seksualin\xc4\x97mis galiomis. Luperkalijos Pano garbei pas rom\xc4\x97nus prigijo Evanderio (gr. Euandros) i\xc5\xa1 Arkadijos d\xc4\x97ka, kai jis apsistojo b\xc5\xabsimos Romos vietoje ir aborigenus mok\xc4\x97 ra\xc5\xa1to, muzikos, \xc5\xbeem\xc4\x97s \xc5\xabkio darb\xc5\xb3. 496 m. Romos popie\xc5\xbeius Gelasijus I \xc5\xa1i\xc4\x85 \xc5\xa1vent\xc4\x99 pakeit\xc4\x97 \xc4\xaf \xc5\xa0v. Valentino dien\xc4\x85.'